รมว.มหาดไทยตรวจสภาพพื้นที่อ่างเก็บน้ำนฤบดินทรจินดา เตรียมการรับเสด็จสมเด็จพระเจ้าอยู่หัว
พลเอกอนุพงษ์ เผ่าจินดา รัฐมนตรีว่าการกระทรวงมหาดไทย ลงพื้นที่ตรวจเยี่ยมอ่างเก็บน้ำนฤบดินทรจินดา โครงการห้วยโสมงอันเนื่องมาจากพระราชดำริ พร้อมด้วยนายสุธี มากบุญ รัฐมนตรีช่วยว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย และคณะผู้บริหารกระทรวงมหาดไทย โดยมีนายสุริยะ อมรโรจน์วรวุฒิ ผู้ว่าราชการจังหวัดปราจีนบุรี นางสุภวรรณ อมรโรจน์วรวุฒิ นายกเหล่ากาชาดจังหวัดปราจีนบุรี นายทิวา วัชรกาฬ นายสัญชัย ขจรเวหาศน์ รองผู้ว่าราชการจังหวัดปราจีนบุรี พร้อมด้วยหัวหน้าส่วนราชการ องค์กรปกครองส่วนท้องถิ่น กำนัน ผู้ใหญ่บ้าน ให้การต้อนรับที่อ่างเก็บน้ำนฤบดินทรจินดา ตำบลแก่งดินสอ อำเภอนาดี จังหวัดปราจีนบุรี
โดยรัฐมนตรีว่าการกระทรวงมหาดไทยและคณะรับฟังการบรรยายสรุป จากนั้นตรวจเยี่ยมและตรวจสภาพพื้นที่เตรียมการรับเสด็จสมเด็จพระเจ้าอยู่หัวมหาวชิราลงกรณ บดินทรเทพยวรางกูร ในการเสด็จพระราชดำเนินเปิดโครงการอ่างเก็บน้ำนฤบดินทรจินดา อันเนื่องมาจากพระราชดำริ (เขื่อนห้วยโสมง) ตำบลแก่งดินสอ อำเภอนาดี จังหวัดปราจีนบุรี อย่างเป็นทางการในวันอาทิตย์ที่ 3 ธันวาคม 2560 ซึ่งอ่างเก็บน้ำนี้จะช่วยบรรเทาปัญหาอุทกภัยในพื้นที่ลุ่มแม่น้ำปราจีนบุรีได้อย่างมีประสิทธิภาพ โดยเฉพาะเขตอำเภอนาดี อำเภอกบินทร์บุรี และสามารถส่งน้ำให้พื้นที่เกษตรกรรมได้ถึง 111,300 ไร่ ซึ่งจะช่วยเพิ่มผลผลิตทางการเกษตรและทำให้ผลผลิตมีคุณภาพดีขึ้น นอกจากนี้ยังเป็นแหล่งน้ำดิบที่สำคัญเพื่อการอุปโภคบริโภค และสนับสนุนภาคอุตสาหกรรม อีกทั้งยังช่วยบรรเทาปัญหาน้ำเน่าเสีย ผลักดันน้ำเค็มที่เกิดขึ้นในแม่น้ำปราจีนบุรีและแม่น้ำบางประกง และจะพัฒนาให้เป็นแหล่งท่องเที่ยวที่สำคัญของจังหวัดปราจีนบุรีต่อไป
ทั้งนี้ รัฐมนตรีว่าการกระทรวงมหาดไทยได้มอบนโยบายการปฏิบัติราชการให้กับหัวหน้าส่วนราชการ ทุกส่วนราชการ องค์กรปกครองส่วนท้องถิ่น กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านของจังหวัดปราจีนบุรีจำนวนกว่า 3,000 คน เพื่อสร้างความเข้าใจในการปฏิบัติราชการให้มีความโปร่งใส และพร้อมเปลี่ยนผ่านเข้าสู่ประเทศไทย 4.0 อีกด้วย


สำนักงานประชาสัมพันธ์จังหวัดปราจีนบุรี